# LOT Polish Airlines

LOT Polish Airlines (Codi IATA: HO, OACI: LOT), en polonès és LOT Polskie Linie Lotnicze (el nom Polskie Linie Lotnicze significa 'Aerolínies Poloneses', mentre que LOT significa 'vol' en polonès), és una aerolínia polonesa amb les oficines centrals a Varsòvia. La companyia empra a 1.690 persones i cobreix 90 destinacions en 50 països (dades de 2019). L'Aeroport Frederic Chopin és la seva base principal i principal centre de connexió.

## Història

LOT va ser fundada pel govern polonès com a companyia estatal l'29 de desembre de 1928, fent-se càrrec de les dues companyies privades existents en aquell moment: Aerotarg Poznań Aviation Society, constituïda el maig de 1921 que donava servei de vols interiors des de Varsòvia i Aerolot, fundada amb el nom de Polska Linja Lotnicza Aerolloyd el 5 de setembre de 1922 i que el 1925 va inaugurar la primera línia internacional del país amb Àustria i Txecoslovàquia.
LOT va passar a formar part de ple dret de la IATA l'any 1930 i va tenir una gran expansió que la va portar a tenir una xarxa que en 1939 arribava a tretze països. Durant la Segona Guerra Mundial la companyia va quedar gairebé desmantellada passant a ser reconstruïda a partir del 1945, començant amb els vols interiors per, posteriorment, establir vols amb Berlín, París, Praga, Estocolm i Moscou.
L'empresa va iniciar els vols de reacció el 6 de novembre de 1968 amb un Tupolev Tu-134 amb destinacions a Londres, París i Moscou i, ja el 1972, a Nova York i Mont-real amb un Iliuixin Il-62.
LOT Polish Airlines és una de les aerolínies més antigues del món i és membre de Star Alliance des del 26 d'octubre de 2003.

## Flota

Durant la seva història LOT ha utilitzat diferents tipus d'aeronaus.
Models d'avió utilitzats per LOT :
| Fabricant | Model | Any d'incorporació |
| Junkers | Junkers F.13 | 1922 (com a Aerolot) |
| Fokker | Fokker F.VII | 1929 |
| PWS | PWS-24 | 1933 |
| PZL | PZL.4 | 1933 |
| Douglas Aircraft | DC-2 | 1935 |
| Junkers | Junkers Ju 52 | 1936 |
| Lockheed | Lockheed Electra | 1936 |
| Lockheed | Lockheed L-14 | 1938 |
| PZL | PZL.44 Wicher | 1939 |
| GAZ | Lisunov Li-2 | 1945 |
| Douglas Aircraft | Douglas DC-3 | 1946 |
| SNCASE | SNCASE SE.161 Languedoc | 1947 |
| Iliuixin | Iliuixin Il-12 | 1949 |
| Iliuixin | Iliuixin Il-14 | 1955 |
| Convair | CV-240 | 1957 |
| Iliuixin | Iliuixin Il-18 | 1961 |
| Vickers-Armstrongs | Vickers Viscount | 1962 |
| Antónov | Antónov An-24 | 1966 |
| Túpolev | Túpolev Tu-134 | 1968 |
| Iliuixin | Iliuixin Il-62 | 1972 |
| Antónov | Antónov An-26 | 1974 |
| Iàkovlev | Iàkovlev Iak-40 | 1982 |
| Túpolev | Túpolev Tu-154 | 1985 |
| Douglas Aircraft | Douglas DC-8 | 1988 |
| Boeing | Boeing 767 | 1989 |
| ATR | ATR-42 | 1991 |
| Boeing | Boeing 737 | 1992 |
| McDonnel Douglas | McDonnel Douglas DC-10 | 1994 |
| Embraer | Embraer ERJ 145 | 1999 |
| Lockheed | Lockheed L-1011 Tristar | 2005 |

## Referències

* 1 2 3 4 5 6 Swanborough, Gordon; Green, William. Guía ilustrada de aviones de línea y compañias aéreas (en castellà). Madrid: San Martin, 1983, p. 248,249. ISBN 8471402157.
* ↑ «LOT Polish Airlines» (en anglès). StarAlliance.com. [Consulta: 5 juliol 2019].
* 1 2 3 4 5 «History» (en anglès). Lot.com. [Consulta: 5 juliol 2019].